1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66
Chapter 42
Feureuman TUHAN, "Nyoe kheueh hamba Ulôn nyang Ulôn tulông ureuëng nyang Ulôn piléh nyang peugalak até Ulôn. Ulôn ka Lôn bri kuasa ubak jihnyan, mangat jiba keuadelan ubak meubagoe bansa.
2 Jihnyan hana jikliek atawa jidumpék deungon su nyang meudeungkeng, su jihnyan hana teudeungoe nibak rot ueh raya.
3 Trieng nyang ka leunuet hana jigeuwiet, panyöt nyang hu meukléb-kléb hana teuma jipeulon. Deungon seutia jihnyan jipeugah nyang beuna,
4 deungon hana bimbang atawa putôh asa, sampoe keuadelan jipeudong di ateueh bumoe. Nanggroe-nanggroe nyang jiôh jirindu keu ajaran jihnyan."
5 TUHAN Po teu Allah geucebta dan geuleueng langét; Gobnyan nyang peugöt bumoe deungon banmandum asoe nyang na didalam nyan. Gobnyan nyang bri keu manusia nafáh dan nyawöng mangat manusia nyan jeuet jiudeb. Dan Gobnyan geupeusan haba nyoe ubak hamba Geuh,
6 "Ulôn, TUHAN, nyang hôi dan nyang bri tugaih keu gata mangat gata peujak keuadelan. Gata Ulôn bimbeng dan Lôn peulara mangat jeuet keu peujanjian deungon umat manusia, dan trang keu banmandum bansa.
7 Mangat teupeubleuet mata ureuëng buta, dan peubeubaih manusia nibak glab nyang seupôt.
8 Ulôn kheueh TUHAN, dan nyan kheueh nan Ulôn; keu agungan Ulôn hana Lôn bri ubak barang gasoe ureuëng; dan meusyeuhu Ulôn hana teuma Ulôn bri keu patong.
9 Jinoenyoe nyang Ulôn ramai ka jeuet keu nyataan; Ulôn keuneuk Lôn bri tée hai-hai nyang barô; sigohlom nyan teujadi, ka Ulôn peugah ubak gata."
10 Meuca-e kheueh lagu nyan barô keu TUHAN, pujoe kheueh Gobnyan, hai banmandum bumoe! Meugeumuroh kheueh, hei laôt dan banmandum asoe jih, meunan cit nanggroe nyang jiôh dan banmandum asoe jih nyang na disinan.
11 Bah kheueh padang pasi dan banda-banda jipujoe TUHAN, bah kheueh peunduduek Kedar jipujoe Gobnyan! Bah kheueh peunduduek banda meusurak meuhubô, dan jimeuhôi-meuhôi di pucak gunong!
12 Bah kheueh awaknyan jipeuagong TUHAN, dan jipeumeusyeuhu Gobnyan di nanggroe-nanggroe nyang jiôh.
13 TUHAN geumaju ngaza lagée sidroe pahlawan, lagée sidroe tantra peunoh seumangat meunyoe jimuprang. Gobnyan nyang beuôt dumpék dalam prang, dan geupeuleumah keu-unggolan Gobnyan ubak lawan.
14 Po teu Allah meufeureuman, "Ka treb that Ulôn iem droe; Ulôn seungab dan Ulôn teundroe. Bak saát nyoe ka trok watée jih keu Lôn meubuet, Ulôn keuneuk kliek lagée inong nyang keuneuk peulahé aneuëk.
15 Gunong dan bukét Lôn peujeuet ueh dan tandus, banmandum seunaman Lôn peulayée. Pantôn-pantôn krueng Lôn ubah jeuet keu padang pasi, banmandum danau Lôn peuto kreng.
16 Bansa Ulôn nyang buta Lôn bimbeng meulalu rot nyang hana awaknyan teupeue; awaknyan teuma Lôn tunton bak jalan-jalan nyang hana awaknyan turi. Seupôt buta Lôn peujeuet trang keu awaknyan, dan jalan nyang keuwieng keuwot Lôn peurata. Nyan kheueh nyang Lôn peubuet keu awaknyan, dan nyan pasti Lôn laksana.
17 Ureuëng nyang peucaya keu patong beurala dan jiaku nyan sibagoe ilah awaknyan, nyan teuma teuhina dan teupeumalée."
18 TUHAN meufeureuman, "Deungoe kheueh, he ureuëng-ureuëng klo! Ngieng kheueh, he ureuëng-ureuëng buta!
19 Soe kheueh nyang leubeh buta nibak Israel namiet Ulôn? Soe kheueh nyang leubeh klo nibak utosan Lôn?
20 Israel, le nyang gata ngieng, teuma hana gata pako, geulinyueng gata teubuka, teuma hana gata deungoe."
21 TUHAN geutem peuseulamat nyan; Gobnyan geutem mangat huköm Geuh jihoreumat dan jipeu agong.
22 Teuma bansa nyan ka habéh jireupah; awaknyan jiteun di dalam-dalam kama di miyueb tanoh, dan jibeukab lam glab. Awaknyan jeuet keu ureuëng nyang keunong reupah, dan hana nyang teuka jijak tulông.
23 Soe lamkawan gata nyang tatem deungoe hai nyoe, dan tasimak keu silanjut jih?
24 Soe kheueh nyang jok Israel mangat jireupah? Bukon kheueh TUHAN keudroe? Ubak Gobnyan kheueh tanyoe meudesya, geutanyoe hana udeb meunurot peurintah Gobnyan dan hana ta turot peue nyang geupeurunoe.
25 Dan Gobnyan geupeujeuet geutanyoe meureuka nyang lumpah hebat, dan meudeurita sabab muprang nyang luwabiasa. Beungéh Gobnyan sampoe seu-uem di Israel lagée apui, teuma geutanyoe hana tasadar, dan hana meurunoe nibak nyang geutanyoe rasa.
Wordproject® is a registered name of the International Biblical Association, a non-profit organization registered in Macau, China.